**ΕΝΑΡΞΗ ΔΙΔΑΚΤΙΚΟΥ ΕΤΟΥΣ 2017 – 2018**

**ΠΡΟΓΡΑΜΜΑΤΙΣΜΟΣ ΔΡΑΣΕΩΝ ΕΝΑΡΚΤΗΡΙΑΣ ΕΒΔΟΜΑΔΑΣ**

**του ΓΥΜΝΑΣΙΟΥ ΒΟΥΛΙΑΓΜΕΝΗΣ**

**Δευτέρα, 11/09/2017:** Στις 08:15 π.μ. (αυστηρά) θα προσέλθουν οι μαθητές στον αύλειο χώρο του Γυμνασίου Βουλιαγμένης. Στη συνέχεια, στις 08:30 π.μ., θα τελεστεί ο αγιασμός, επί τη ενάρξει του νέου διδακτικού έτους, μετά το πέρας του οποίου θα απευθύνουν χαιρετιστήριους λόγους οι επίσημοι, ενώ η νέα διευθύντρια του σχολείου κ. Μαρκοπούλου Ζαχαρούλα θα καλωσορίσει τους μαθητές. Μεταξύ 09:15 – 09:30 π.μ. όλοι οι μαθητές θα αποχωρήσουν από το σχολείο.

**Τρίτη, 12/09/2017:** Οι μαθητές θα προσέλθουν στο σχολείο στις 08:10 (αυστηρά). Μετά την πρωινή προσευχή θα πραγματοποιηθεί ο χωρισμός των μαθητών σε τμήματα, ανά τάξη. Κατόπιν, οι μαθητές θα παραλάβουν τα βιβλία τους, *αφού πρώτα τους δοθούν πλαστικές σακκούλες αντοχής, για την προμήθεια των οποίων μερίμνησε ο Σύλλογος Διδασκόντων, ώστε να διευκολυνθούν πρακτικά οι μαθητές και να εξασφαλιστεί η ασφαλής μεταφορά των βιβλίων τους.* Πρώτα θα παραλάβουν βιβλία οι μαθητές της Α΄και Β΄Γυμνασίου, οι οποίοι θα αποχωρήσουν από το σχολείο μεταξύ 10:30 – 11:00 π.μ.. Οι μαθητές της Γ΄Γυμνασίου, αφού προηγουμένως, μαζί με τους καθηγητές τους, τακτοποιήσουν τα θρανία στις αίθουσες διδασκαλίας, στη συνέχεια θα παραλάβουν τα βιβλία τους και θα αποχωρήσουν μεταξύ 11:30 – 12:00 π.μ.. Πριν αποχωρήσουν όλοι οι μαθητές, θα τους επιδοθούν: α) Κανονισμός Λειτουργίας του Γυμνασίου Βουλιαγμένης, β) Φόρμα επικοινωνίας για συμπλήρωση σχετικών στοιχείων (απαραιτήτως το e-mail, για όποιον διαθέτει), γ) Ατομικό Δελτίο Υγείας (μόνο στους μαθητές της Α΄Γυμνασίου), που αφορά στο μάθημα της Φυσικής Αγωγής (Γυμναστικής).

**Τετάρτη, 13/09/2017:** Άφιξη μαθητών στο σχολείο στις 08:10 π.μ. (αυστηρά) για παρακολούθηση τετράωρου προγράμματος διδασκαλίας, δηλαδή μέχρι τις 11:30 π.μ.. Παράλληλα, οι μαθητές θα ενημερωθούν για το ωρολόγιο πρόγραμμα της Πέμπτης, 14/09/2017 και Παρασκευής, 15/09/2017. Οι μαθητές μπορούν να φέρουν μαζί τους ένα πρόχειρο τετράδιο και ένα στυλό (μπλε ή μαύρου χρώματος).

*\*\*\* Παρακαλούνται οι γονείς και κηδεμόνες των μαθητών της Α΄Γυμνασίου, καθώς και των νέων εγγεγραμμένων μαθητών στο Γυμνάσιο Βουλιαγμένης, να προσέλθουν στο σχολείο από Τετάρτη, 13/09/2017 μέχρι και Παρασκευή, 29/09/2017, για να υπογράψουν στο Ατομικό Δελτίο Μαθητή (του παιδιού τους), ώστε να οριστικοποιηθεί, τυπικά, η εγγραφή στο Γυμνάσιο Βουλιαγμένης. Επίσης, οι γονείς και κηδεμόνες των μαθητών της Α΄Γυμνασίου να προσκομίσουν, μέσα στην παραπάνω ορισθείσα προθεσμία, στο Γυμνάσιο Βουλιαγμένης, πρόσφατη φωτογραφία τύπου αστυνομικής ταυτότητας (ασπρόμαυρη ή έγχρωμη) των παιδιών τους, ώστε να επικολληθεί πάνω στο Ατομικό Δελτίο Μαθητή.*

**Βουλιαγμένη, 6/09/2017**

**Εκ της Διευθύνσεως**